文王劳而问之曰:"子乐渔耶?"太公曰:"君子乐得其志;少人乐得其事.今吾渔,甚有似也."文王曰:"何谓其有似也?"太公曰:"钓有三权,禄等以权,死等以权,官等以权.夫钓以求得也,其情深,可以观大矣."
文王曰:"愿闻其情."太公曰:"源深而水流,水流而鱼生之,情也.根深而木长,木长而实生之,情也.君子情同而亲合,亲合而事生之,情也.言语应对者,情之饰也.言至情者,事之极也.今臣言至情不讳,君其恶之乎?"
文王曰:"惟仁人能受正谏,不恶至情,何为其然?"太公曰:"缗微饵明,小鱼食之.缗绸饵香,中鱼食之.缗隆饵丰,大鱼食之.夫鱼食其饵,乃牵于缗;人食其禄,乃服于君.故以饵取鱼,鱼可杀.以禄取人,人可竭.以家取国,国可拔.
以国取天下,天下可毕.呜呼!曼曼绵绵,其聚必散.嘿嘿昧昧,其光必远.微哉圣人之德诱乎,独见乐哉.圣人之虑,各归其次,而立敛焉."
文王曰:"立敛若何,而天下归之?"太公曰:"天下非一人之天下,乃天下之天下也.同天下之利者则得天下,擅天下之利者则失天下.天有时,地有财,能与人共之者仁也.仁之所在,天下归之.与人同忧同乐,同好同恶义也.义之所在天下赴之.凡人恶死而乐生,好德而归利,能生利者道也,道之所在,天下归之."
文王再拜曰:"允哉!散不受天之诏命乎!"乃载与俱归,立为师.
文王问太公曰:"天下熙熙,一盈一虚,一治一乱,所以然者何也?其君贤不肖不等乎?其天时变化自然乎?"太公曰: "君不肖,则国危而民乱.君贤圣,则国安而民治 .祸福在君,不在天时."
太公曰:"帝尧王天下之时,金银珠玉不饰,锦绣文绮不衣,奇怪珍异不视,玩好之器不宝,淫佚之乐不听,宫垣屋宇不垩,甍桷椽楹不‧,茅茨偏庭不剪.鹿裘御寒 ,布衣掩形,粝粱之饭,藜藿之羹.不以役作之故,害民耕织之时,削心约志,从事乎无为.吏,忠正奉法者尊其位;廉洁爱人者厚其禄.民,有孝慈者爱敬之,尽力农桑者慰勉之.旌别淑慝,表其门闾.平心正节,以法度禁邪伪.所憎者,有功必赏,所爱者,有罪必罚.存养天下鳏寡孤独,赈赡祸亡之家.其自奉也甚薄,其赋役也甚寡,故万民富乐而无饥寒之色.百姓戴其君如日月,亲其君如父母."文王曰:"大哉,贤德之君也."太公曰:"利而勿害,成而勿败,生而勿杀,与而勿夺,乐而勿苦 ,喜而勿怒 ."文王曰:"敢请释其故 ."太公曰:"民不失务则利之.农不失时则成之.薄赋敛则与之.俭宫室台榭则乐之.吏清不苛扰则喜之.民失其务则害之.农失其时则败之.无罪而罚则杀之.重赋敛则夺之.多营宫室台榭以疲民力则苦之.吏浊苛扰则怒之.故善为国者,驭民如父母之爱子.如兄之爱弟.见其饥寒则为之忧.见其劳苦则为之悲.赏罚如加诸身.赋敛如取于己.此爱民之道也.文王问太公曰 :"君臣之礼如何?"太公曰:为上惟临,为下惟沉.临而无远,沉而无隐.为上惟周,为下惟定.周,则天也.定,则地也.或天或地,大礼乃成."
文王曰 :"主明如何?"太公曰:"目贵明,耳贵聪,心贵智.以天下之目视,则无不见也.以天下之耳听,则无不闻也.以天下之心虑,则无不知也.辐辏并进,则明不蔽矣.文王寝疾,召太公望,太子发在侧 ."呜呼?天将弃予.周之社稷,将以属汝.今予欲师至道之言 ,以明传之子孙."